## Ivace+i Internacional organitza la participació d’empreses valencianes en la fira FHA Food & Beverage Singapur

*** Deu empreses valencianes formen part del pavelló d’Espanya en este certamen, referència per al sector de l’alimentació i les begudes**

Ivace+i Internacional, dependent de la Conselleria d’Innovació, Indústria, Comerç i Turisme, que dirigix Marián Cano, ha organitzat la participació agrupada de 10 empreses en la fira FHA Food & Beverage Singapur, dedicada al sector agroalimentari i que se celebra en el recinte firal Singapore Expo, del 8 a l’11 d’abril.

La directora general de Mamprenedoria i Internacionalització, Ester Olivas, ha destacat l’elevada presència d’empreses valencianes en el pavelló d’Espanya organitzat per ICEX Espanya Exportació i Inversions, amb “fins a un terç de les empreses espanyoles representades en este interessant certamen”.

Esta acció està dirigida a empreses d’alimentació i begudes “que vulguen iniciar o consolidar la seua presència en el mercat de Singapur i del Sud-est asiàtic” i “suposa una interessant oportunitat per a realitzar contactes comercials”, així com conéixer les tendències del sector, ha explicat Olivas.

En esta cita, inclosa en el pla de promoció exterior d’Ivace+i Internacional, participen empreses valencianes amb productes com la mel, l’oli d’oliva, les espècies, el vi, licors, *ice tea*, forn i especialitats espanyoles.

**Food & Beverage Singapur**

La fira FHA Food & Beverage (anteriorment, Food&Hotel Asia FHA) és un dels esdeveniments comercials d’alimentació i begudes més importants d’Àsia.

Del 8 a l’11 d’abril, esta fira celebra la seua 24a edició, la qual cosa constata que es tracta d’un esdeveniment de referència per al sector. La passada edició va comptar amb la participació de 1.693 empreses expositores, mentres que la xifra de visitants va ascendir a 72.495 professionals.

Les exportacions agroalimentàries de la Comunitat Valenciana a Singapur van tindre un valor de 4,9 milions d’euros en 2024. Per productes, destaca el pes de fruites i begudes, amb el 52 % del total exportat per la Comunitat Valenciana a este mercat.

Fecha: 10/04/2025